Foto: KUN.UZ Yordam Eronning koronavirusga qarshi kurashish bo‘yicha sa’y-harakatlarini qo‘llab-quvvatlash va virusni yengish uchun birgalikdagi chora-tadbirlarni ta’minlash maqsadida jo‘natilmoqda. O‘zbekiston Vazirlar Mahkamasining “Eron Islom Respublikasiga insonparvarlik yordamini yuborish to‘g‘risida Hukumat farmoyishi”da Eronga quyidagi tovarlar yetkazilishi aytilgan: bir martalik steril tibbiy qo‘lqoplar;   himoya qiluvchi kombinezon;   maxsus tibbiy forma;   tibbiy niqoblar;   tibbiy doka;   tibbiy spirt;   gigiyenik gel;   “Rutan” tabletkalari. Insonparvarlik yukini kuzatib borish va topshirish uchun Eronga favqulodda vaziyatlar vazirining o‘rinbosari boshchiligida O‘zbekiston delegatsiyasi yuboriladi. Avvalroq, 12 fevralda va 3 martda O‘zbekiston Xitoyga ikkita insonparvarlik yordamini jo‘natgandi. Oxirgi ma’lumotlarga ko‘ra, Eronda koronavirusdan kasallanganlar soni 9 mingni, undan vafot etganlar soni 354 nafarni tashkil qilmoqda.